《吉祥寺》
宋代·李揆

带雨溪云重，依山石路斜。
聊乘阮孚屐，径入梵王家。
接竹引流水，栽篱护野花。
簿书有期会，无地老烟霞。

作者简介：李揆，字起宗，浏阳（今属湖南）人。孝宗乾道二年（一一六六）进士。授宁远尉（清嘉庆《宁远县志》卷六）。光宗绍熙元年（一一九○）知上高县。宁宗嘉定三年（一二一○）为国子司业、起居舍人兼国史院编修官。四年，擢中书舍人兼实录院同修撰。事见《南宋馆阁续录》卷九、清同治《上高县志》卷七。今录诗八首。